Diari Oficial de la Generalitat Valenciana


Sumari del DOGV 4501, del 16-05-2003 (2003/5606)

DECRET 62/2003, de 13 de maig, del Consell de la Generalitat, pel qual s'atorga al personal del cos de mestres que exercix llocs de treball del primer cicle de l'Educació Secundària Obligatòria (ESO) el dret a percebre les retribucions corresponents al lloc de treball exercit.
-------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2003/05/13/62/dof/vci/html**

### Dades del document

Número de DOGV
:   4501

Data del DOGV
:   16-05-2003

Secció del DOGV
:   I. DISPOSICIONS GENERALS

Número del document
:   2003/5606


Data del document
:   13-05-2003

Organisme emissor
:   Conselleria de Cultura i Educació

Tipus de document
:   Decret

Descriptors 

:   * personal docent
    * salari
    * legislació
    * ensenyament primari

DECRET 62/2003, de 13 de maig, del Consell de la Generalitat, pel qual s'atorga al personal del cos de mestres que exercix llocs de treball del primer cicle de l'Educació Secundària Obligatòria (ESO) el dret a percebre les retribucions corresponents al lloc de treball exercit. [2003/M5606]
  
L'article 20 de la Llei Orgànica 1/1990, de 3 d'octubre, d'Ordenació General del Sistema Educatiu, establix els cicles de l'Educació Secundària Obligatòria.
  
En la disposició addicional deu de la citada norma es preceptua que els llocs de treball d'Ensenyança Secundària seran exercits per personal del cos de professors d'Ensenyança Secundària. No obstant això, en la disposició transitòria quarta es permet al personal del cos de mestres que exercix llocs de treball del primer cicle de l'Educació Secundària Obligatòria que romanga en el dit cicle indefinidament.
  
Segons l'article 23.3.a) de la Llei 30/1984, de 2 d'agost, de Mesures per a la Reforma de la Funció Pública, i l'article 55.2.a) de la Llei de la Funció Pública Valenciana, el complement de destinació a percebre pel funcionari és el corresponent al lloc de treball que exercix.
  
Tant l'Orde de la Conselleria d'Economia i Hisenda de 15 de febrer de 1993, com la resta de legislació vigent, tant estatal com autonòmica, atribuïxen el complement de destinació nivell 24 als llocs de treball a exercir per personal del cos de professors d'Ensenyança Secundària. No obstant això, la citada normativa no inclou el supòsit previst en la disposició transitòria quarta de la Llei Orgànica d'Ordenació General del Sistema Educatiu: l'acompliment de llocs de treball del primer cicle de l'Educació Secundària Obligatòria per personal pertanyent al cos de mestres.
  
El personal pertanyent al cos de mestres que impartix el primer cicle de l'Educació Secundària Obligatòria, per estar ocupant llocs de treball propis del cos de professors d'Ensenyança Secundària, està exercint llocs de treball que per al col·lectiu de professors d'Ensenyança Secundària impliquen la percepció de retribucions corresponents al nivell 24 de complement de destinació.
  
Per tant, es fa necessària una normativa que adeqüe el que preceptua la Llei de Mesures per a la Reforma de la Funció Pública en la Comunitat Valenciana, i que permeta al col·lectiu de personal funcionari pertanyent al cos de mestres que exercix llocs de treball del primer cicle de l'Educació Secundària Obligatòria la percepció de les retribucions corresponents al nivell 24 de complement de destinació.
  
En virtut d'això, a proposta del conseller de Cultura i Educació i després de la deliberació del Consell de la Generalitat, en la reunió del dia 13 de maig de 2003,
  
DECRETE
  
Article 1
  
El personal pertanyent al cos de mestres al servici de la Conselleria de Cultura i Educació, adscrit a llocs de treball del primer cicle de l'Educació Secundària Obligatòria en centres públics de dita Conselleria, mentre els estiga exercint, percebrà les retribucions corresponents al complement de destinació que corresponga als professors del cos d'Ensenyança Secundària.
  
Article 2
  
En cas que la jornada de treball es distribuïsca entre els nivells d'Educació Infantil i Primària i el primer cicle de l'Educació Secundària Obligatòria, percebrà les retribucions previstes en este decret en proporció a la part de jornada exercida en el lloc de treball del primer cicle d'Educació Secundària Obligatòria.
  
Article 3
  
Les direccions territorials de Cultura i Educació expediran, durant el primer trimestre de cada curs acadèmic, un certificat amb la relació de personal pertanyent al cos de mestres afectat per la present norma per a la tramitació en la nòmina.
  
Disposicions finals
  
Primera
  
El personal afectat per este decret percebrà, amb efectes d'1 de setembre de 2002, el 30% de la diferència retributiva existent entre els nivells 21 i 24 de complement de destinació. Amb efectes d'1 de gener de 2003, percebrà la resta de la diferència retributiva.
  
Segona
  
La Conselleria de Cultura i Educació dictarà les disposicions i resolucions necessàries per al desenrotllament i aplicació del que disposa el present decret.
  
Tercera
  
La present disposició entrarà en vigor l'endemà de la seua publicació en el Diari Oficial de la Generalitat Valenciana.
  
València, 13 de maig de 2003
  
El president de la Generalitat,
  
JOSÉ LUIS OLIVAS MARTÍNEZ
  
El conseller de Cultura i Educació,


Còpia Permalink ELI